Arna í hlaupagallanum ásamt dætrum sínum tveimur og huldumanni . Arna Arnardóttir gekk í Skokkhóp Fram í Grafarholti strax við stofnun haustið 2009 . Áður hafði Arna ekki hlaupið með reglubundnum hætti þó hún hafi afrekað að hlaupa 10 km í Reykjavíkurmaraþoni . Arna sem er gullsmiður , gift og tveggja barna móðir hefur ekki sérstakan bakgrunn úr íþróttum en hefur þó æft í líkamsræktarstöðvum inn á milli . Heyrum nánar í þessum hressa hlaupara úr Grafarholtinu . Hvenær gekkstu í hlaupahópinn , varstu búin að hlaupa lengi áður ? Ég fór á fyrsta fund hjá hlaupahópnum í september 2009 . Þá hafði ég lengst hlaupið 10 km í Reykjarvíkurmaraþoninu en hafði ekki verið að hlaupa reglulega . Hver er munurinn á því að hlaupa ein eða í hlaupahóp ? Þú kemst alltaf lengra en þú heldur þegar góður og skemmtilegur hópur er með þér . Svo eru æfingarnar markvissari . Hvað hefur það gefið þér að hlaupa í hlaupahóp ? Félagslega er þetta frábært . En það sem hlaupahópurinn gerði fyrir mig er að ég fór að hlaupa með markvissari hætti og svo er það bara þannig að maður fer alltaf aðeins lengra og reynir meira á sig þegar fleiri hlaupa saman . Einnig finnst mér frábært þegar félagarnir hvetja mann áfram . Hvernig hlaupari ertu , hvað hleypur þú oft og lengi í einu ? Ég er algjör hobby hlaupari og geri þetta eingöngu fyrir aukna vellíðan . Á sumrin er ég að hlaupa svona þrisvar í viku , stutt hlaup tvisvar ( ca. klukkutími ) og svo lengra á laugardögum . Á fólk sem er að hlaupa eða langar að byrja að ganga í hlaupahóp ? Þeir sem hafa áhuga og langar til að geta hlaupið eiga tvímælalaust að ganga til liðs við hlaupahóp . Það að æfa með öðrum er eins og ég sagði frábært félagslega og þú ferð alltaf aðeins lengra en þú ætlaðir þér . Hvað gera hlaup fyrir þig persónulega ? Þau veita mér ótrúlega mikla gleði og vellíðan , hreinsa hugann og það er gaman að geta hlaupið lengri vegalengdir sér til ánægju . Af hverju hlaup frekar en ræktin eða önnur hreyfing ? Útiveran er dásamleg , það er hægt að hlaupa allstaðar . Viltu deila með lesendum því sem hefur staðið upp úr persónulega í hlaupunum síðan þú byrjaðir ? Ætli minn stærsti persónulegi sigur hafi ekki verið þegar ég hljóp fyrsta hálfamarþonið 2011 . Ég setti mér ekki nein stór markmið , aðalmálið var að klára og njóta þess að vera með sem tókst algjörlega . Hver eru markmiðin til skemmri og lengri tíma ? Mitt aðalmarkmið er að halda áfram á sömu braut , gaman ef mér tekst að bæta aðeins í hraðan . Hver veit , kannski einn daginn mun ég hlaupa heilt maraþon . Eitthvað að lokum ? Ekki æfa þig áður en þú mætir í hlaupahópinn , mættu og æfðu þig með okkur . Þetta er erfitt fyrst en byrjaðu bara rólega og taktu þetta í hægum skrefum . Ekki ætla þér of mikið í byrjun . Fyrir þá sem ekkert hafa hlaupið eru fyrstu fimm kílómetrarnir sigur .